સરકારના કોઈ પગલાંથી લોકોને પ્રત્યક્ષ કોઈ રાહત થઈ નથી. સરકાર પાસે તેના કામને અંજામ આપવા માટે હજુ ત્રણ વર્ષ છે એવું આશ્વાસન શાસક પક્ષ લઈ શકે. પણ આવું આશ્વાસન તેમને નિષ્ક્રિય, કામ પ્રત્યે ઉદાસીન બનાવે તો એ જોખમી બની રહેશે. આ બે વર્ષનો સમયગાળો સરકારનાં અનેક મંત્રાલયોએ તો હજુ તેની યોજનાઓને સમજવા અને કાગળ પર આકાર આપવામાં જ પસાર કરી નાખ્યો છે. વડા પ્રધાને શપથવિધિ પછીના તરતના દિવસોમાં જ ગંગા શુદ્ધીકરણની જાહેરાત કરી હતી. એ પછી તેને માટે બજેટની ફાળવણી પણ થવા લાગી.